钦定古今图书集成/历象汇编/庶征典/第167卷 > 《齐王进赤雀表》北周·庾信
## 钦定古今图书集成/历象汇编/庶征典/第167卷 > 《齐王进赤雀表》北周·庾信

臣某言：臣闻南阳雉飞，尚论秦霸；建章鹄下，犹明汉
德。当今天不爱宝，地必呈祥，自应长乐观符，文昌启
瑞。伏惟皇帝钦明文思，劬劳成务，历象日月，允釐百
工。海水无波，天星不动。去四月十三日，获陇右符府
参军李晖牒称，“户属秦州清水郡伯阳县文谷林，在
家庭获一赤雀，光同朱凤，色类丹乌。降火飞精，似入”
公车之府；流金成制，若上凌云之台。谨按赤雀衔书，
止于酆户；周之受命，兴乎此祥。即事所观，同符合契。
实可图形瑞谱，书颂儒林，事足成台，名堪纪号。岂直
云中太守，见赤心之奉主；蓬莱童子，知白环之报恩。
臣等预观休征，情迫恒庆，不任凫藻之至。